b'\n_START_ARTICLE_\nLiudvikas Mykolas Pacas\n_START_SECTION_\nBiografija\n_START_PARAGRAPH_\nNuo jaunyst\xc4\x97s mok\xc4\x97si Pranc\xc5\xabzijos ir Anglijos mokyklose, studijavo Vilniaus universitete. 1797 m. paveld\xc4\x97jo didel\xc4\xaf turt\xc4\x85 i\xc5\xa1 savo giminai\xc4\x8dio generolo Juzefo Paco. Po ATR padalijim\xc5\xb3 taip pat paveld\xc4\x97jo Dauspudos, Ra\xc4\x8dk\xc5\xb3 ir Mazurk\xc5\xb3 kaimus Suvalkijoje, tuo metu priklausiusiems Pr\xc5\xabsijos karalystei. Dalyvavo Napoleono karuose 1808 m. kov\xc4\x97si Ispanijoje, 1809 m. Austrijoje, nuo 1812 m. Pranc\xc5\xabzijos imperatoriaus adjutantas, generolas. Dalyvavo Napoleono \xc5\xbeygyje \xc4\xaf Maskv\xc4\x85._NEWLINE_Po amnestijos 1815 m. gr\xc4\xaf\xc5\xbeo \xc4\xaf Suvalkij\xc4\x85. \xc4\x8cia prad\xc4\x97jo \xc5\xa1io kra\xc5\xa1to \xc5\xbeem\xc4\x97s \xc5\xabkio ir kit\xc5\xb3 pramon\xc4\x97s \xc5\xa1ak\xc5\xb3 modernizacij\xc4\x85. Kviet\xc4\x97 \xc5\xabkinink\xc5\xabs i\xc5\xa1 Vokietijos, \xc5\xa0kotijos ir Anglijos, kad \xc5\xa1ie apmokyt\xc5\xb3 vietinius gyventojus naujausi\xc5\xb3 technologij\xc5\xb3. Atvyk\xc4\x97liai \xc5\xa1kotai \xc4\xafk\xc5\xabr\xc4\x97 gyvenviet\xc4\x99 pavadinimu \xc5\xa0kocja ir atskirus palivarkus: Covenlock, New York (\xc5\xa1iandien Pruska Velka), Longwood (Ludvinovas), Linton, Berwik (Koritkai) ir Bromfield (Juzefovas). \xc5\xa0kotai mok\xc4\x97 vietinius gyventojus kaip pereiti i\xc5\xa1 trilauk\xc4\x97s \xc5\xbeemdirbyst\xc4\x97s \xc4\xaf s\xc4\x97jomain\xc4\x85, skatino auginti bulves ir laikytis jas kauburiuose, taip pat auginti veislinius arklius ir avis. Dauspudos kaime 1820-1827 m. jo u\xc5\xbesakymu buvo pastatyti r\xc5\xabmai. R\xc5\xabmus angli\xc5\xa1kos neogotikos stiliumi suprojektavo ital\xc5\xb3 architektas Piotr Bosi. Statyba prasid\xc4\x97jo 1820 m., nuo 1823 m. r\xc5\xabm\xc5\xb3 architektu tapo kitas italas Henrikas Marconis. Apie prabangi\xc5\xb3 r\xc5\xabm\xc5\xb3 savininkus \xc5\xbemon\xc4\x97s sakydavo: Wart Pac pa\xc5\x82aca, a pa\xc5\x82ac Paca., lietuvi\xc5\xa1kas atitikmuo b\xc5\xabt\xc5\xb3 Atitiko kirvis kot\xc4\x85. Pana\xc5\xa1iai \xc5\xbemon\xc4\x97s sakydavo ir apie Pac\xc5\xb3 r\xc5\xabmus Vilniuje._NEWLINE_Aktyviai dalyvavo 1831 m. sukilime. Finansi\xc5\xa1kai r\xc4\x97m\xc4\x97 kovotojus, pats kov\xc4\x97si ir vadovavo sukil\xc4\x97liams. Ostrolenkos m\xc5\xab\xc5\xa1yje 1831 m. gegu\xc5\xbe\xc4\x97s 26 d. buvo su\xc5\xbeeistas \xc4\xaf rank\xc4\x85 ir kr\xc5\xabtin\xc4\x99. Po pralaim\xc4\x97to sukilimo emigravo \xc4\xaf Pranc\xc5\xabzij\xc4\x85, v\xc4\x97liau Anglij\xc4\x85, Italij\xc4\x85, Graikij\xc4\x85 ir Osman\xc5\xb3 imperij\xc4\x85. Emigracijoje bendradarbiavo su Adomu Jurgiu \xc4\x8cartoriskiu. U\xc5\xbe nuopelnus karo lauke gavo Garb\xc4\x97s legiono ordin\xc4\x85, Virtuti Militari ordin\xc4\x85, \xc5\xa0v. Stanislovo ordin\xc4\x85 ir Bavarijos karo kry\xc5\xbeiaus ordin\xc4\x85._NEWLINE_Liudvikas Mykolas Pacas buvo meno gerb\xc4\x97jas ir kolekcionierius. Didel\xc4\x97 dalis jo meno darb\xc5\xb3 kolekcijos buvo sukaupta r\xc5\xabmuose Var\xc5\xa1uvoje. Jo kolekcijoje buvo \xc4\xafvairi\xc5\xb3 meninink\xc5\xb3 darbai, tai A. Hondiu, J. de Wet, S. del Piombo, E. van der Poel, D. Teniersow, C. Berchemow, W. van de Velde, I. van Ostade, P. Breughelow, P. Brueghl ir G. Ter Borchow. Didel\xc4\x97 dalis \xc5\xa1ios kolekcijos dabar yra saugoma Nacionaliniame Var\xc5\xa1uvos muziejuje, Nacionaliniame Gdansko muziejuje ir Katalonijos meno muziejuje. Vykstant sukilimui Liudvikas Pacas savo kolekcij\xc4\x85 atidav\xc4\x97 saugoti universiteto profesoriui Antanui Blankovui, kuris \xc5\xa1iuos paveikslus 1833-1835 m. i\xc5\xa1siunt\xc4\x97 per Dresden\xc4\x85 \xc4\xaf Pranc\xc5\xabzij\xc4\x85. Po Liudviko Paco mirties 1835 m. \xc5\xa1i kolekcija atiteko jo dukros Luizos vyrui Karoliui Otui Kniazevi\xc4\x8diui. Apie XIX a. 7 de\xc5\xa1imtmet\xc4\xaf \xc5\xa1i kolekcija i\xc5\xa1 Osman\xc5\xb3 imperijos buvo v\xc4\x97l atve\xc5\xbeta \xc4\xaf Pranc\xc5\xabzijoje esan\xc4\x8dius Sapieg\xc5\xb3 r\xc5\xabmus Biaritzo mieste. 1904 m. Liudviko Paco an\xc5\xabkas Leonas Sapiega pardav\xc4\x97 dal\xc4\xaf kolekcijos savo artimam giminai\xc4\x8diui Jok\xc5\xabbui Potockiui, kuris 1936 m. padovanojo \xc5\xa1iuos darbus Var\xc5\xa1uvos nacionalinio muziejaus parodai, bet prie\xc5\xa1 prasidedant karui jis \xc5\xa1i\xc4\x85 kolekcij\xc4\x85 perv\xc4\x97\xc5\xbe\xc4\x97 \xc4\xaf savo but\xc4\x85 Pary\xc5\xbeiuje. 1946 m. \xc5\xa1i kolekcija buvo gra\xc5\xbeinta \xc4\xaf Var\xc5\xa1uvos nacionalin\xc4\xaf muziej\xc5\xb3.'